Diari Oficial de la Generalitat Valenciana


Sumari del DOGV 9500, del 29-12-2022 (2022/12792)

RESOLUCIÓ de 23 de desembre de 2022, de la consellera de Justícia, Interior, i Administració Pública, per la qual s'adapta la classificació dels llocs de treball de l'Administració de la Generalitat a la Llei 4/2021, de 16 d'abril, de la Funció Pública Valenciana, i per la qual s'aproven les relacions de llocs de treball de la Presidència i de les conselleries de l'Administració de la Generalitat, així com dels organismes i entitats els llocs de treball i el personal de les quals són gestionats per la conselleria competent en matèria de funció pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9500

Data del DOGV
:   29-12-2022

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2022/12217


Data del document
:   23-12-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Correcció d'errades

 Descriptors 

:   * Conselleria de Justícia, Interior i Administració Pública
    * personal
    * concurs administratiu

RESOLUCIÓ de 23 de desembre de 2022, de la consellera de Justícia, Interior, i Administració Pública, per la qual s'adapta la classificació dels llocs de treball de l'Administració de la Generalitat a la Llei 4/2021, de 16 d'abril, de la Funció Pública Valenciana, i per la qual s'aproven les relacions de llocs de treball de la Presidència i de les conselleries de l'Administració de la Generalitat, així com dels organismes i entitats els llocs de treball i el personal de les quals són gestionats per la conselleria competent en matèria de funció pública. [2022/12156]  
  
Mitjançant la Resolució de 12 de maig de 2021 (DOGV 9083, 13.05.21), de la consellera de Justícia, Interior i Administració Pública, es van aprovar per última vegada les relacions completes de llocs de treball de la Presidència i de les conselleries de la Generalitat, així com dels organismes i entitats els llocs de treball i el personal de les quals són gestionats per la conselleria competent en matèria de funció pública, d'acord amb el que es disposa en la Llei 10/2010, de 9 de juliol, d'ordenació i gestió de la funció pública valenciana.  
En data 20 d'abril de 2021 es va publicar en el Diari Oficial de la Generalitat Valenciana número 9065, la Llei 4/2021, de 16 d'abril, de la funció pública valenciana (d'ara endavant LFPV), que va derogar l'esmentada Llei 10/2010, que estableix la nova agrupació professional funcionarial així com els nous cossos i escales. S'introdueixen com a novetat les agrupacions de llocs de treball (d'ara endavant APT), que fan tasques similars i per a l'acompliment de les quals es requereix un perfil de competències professionals determinat, com a instruments per a l'ordenació dels processos de selecció de personal i de provisió de llocs de treball, així com per a la formació, i si és el cas, la carrera professional entesa com a sistema de promoció professional.  
Fins a l'aprovació de l'esmentada LFPV, la funció pública valenciana va tindre dos precedents legislatius. En 1985 es va promulgar la primera llei autonòmica que regulava la funció publica, en un moment de formació de la pròpia Administració, tant autonòmica com local. Amb la Llei 10/1985, de 30 de juny, reformada de manera sensible en 1990 i 1994, que donaria lloc al text refós d'octubre de 1995, es va disposar d'un marc normatiu que permetria fer front a unes necessitats molt concretes, especialment seleccionar amb urgència nous efectius i ordenar-los mitjançant un model basat, no en cossos sinó en la classificació de llocs de treball. Aquest model va ser profundament revisat en 2010 amb la promulgació de la Llei 10/2010, de 9 de juliol, d'ordenació i gestió de la funció pública valenciana, que reverteix l'organització de la funció publica valenciana basada en llocs de treball, amb funcions i requisits propis, a una organització basada en cossos. No obstant això aquesta transposició de llocs a cossos, va produir efectes disfuncionals, per l'elevada fragmentació corporativa de l'estructura de personal, atés que es van crear un total de 108 cossos i 95 escales, en haver-se creat com a cossos o escales determinades tipologies de llocs de treball amb característiques i funcions comunes, que no tenien l'entitat suficient per a ser considerats com a cossos o escales independents.  
  
L'actual LFPV estableix 34 cossos, 57 escales i 32 agrupacions de llocs de treball, i s'han creat amb posterioritat dues agrupacions més. En la disposició addicional cinquena es disposa que després de l'entrada en vigor, «es procedirà a la classificació dels llocs de treball amb els requisits de pertinença als cossos, escales o agrupació professional funcionarial, i en el seu cas a l'agrupació de llocs de treball en què estiguen compresos així com, si escau, la nova forma de provisió. Així mateix es determinaran, si escau, els llocs singulars del grup o subgrup corresponent que es declararan a amortitzar. A continuació es procedirà a l'aprovació i publicació en el Diari Oficial de la Generalitat Valenciana de les relacions de llocs de treball».  
  
Els treballs realitzats per a dur a terme aquesta adaptació global de les RPT a l'actual normativa en vigor, han implicat, d'una banda, l'anàlisi dels 22.260 llocs de treball actualment existents a fi de determinar la seua adscripció a un cos, escala, agrupació professional funcionarial, i en el seu cas, a una de les agrupacions de llocs de treball contemplades en l'LFPV, i per un altre, la materialització d'aquesta a través del sistema informàtic actualment operatiu HUMAN1, el qual ha hagut d'adaptar-se a fi de poder realitzar els processos informàtics necessaris per a poder aprovar, tant les relacions de llocs de treball resultants, com la integració posterior del personal funcionari de carrera en la nova estructura de la funció pública prevista en l'LFPV.  
  
Es tracta de la primera publicació completa de les diferents relacions de llocs de treball de l'Administració Generalitat després de l'entrada en vigor de la Llei, la qual cosa ha requerit la classificació dels llocs de treball que les componen conforme a aquesta norma, partint de la seua classificació anterior, i d'acord amb els criteris establits tant en l'LFPV com, en tot allò que no contradiga a aquesta, en el Decret 56/2013, de 3 de maig, del Consell, pel qual s'estableixen els criteris generals per a la classificació dels llocs de treball, i el procediment d'elaboració i aprovació de les relacions de llocs de treball de l'Administració de la Generalitat.  
L'aprovació de l'actualització de les relacions de llocs de treball al nou marc normatiu, ha exigit l'adaptació a aquest de les funcions dels llocs de treball, atés que l'article 31 de l'LFPV a diferència de l'anterior Llei, atribueix una sèrie de funcions genèriques comunes a cada grup o subgrup de classificació, les quals es concretaran materialment en cada lloc de treball segons el cos o escala en què es classifiquen, APT en la qual, en el seu cas, s'enquadren, l'àmbit competencial de l'òrgan d'adscripció i la concreta unitat administrativa en el qual estiguen integrats. No obstant això, les tasques concretes que tenen encomanades cada lloc de treball són les que consten específicament en el seu expedient administratiu. Així mateix, s'han homogeneïtzat les denominacions dels llocs de treball que en essència tenen un contingut funcional, una classificació econòmica i uns requisits per a la seua provisió similars, i s'han creat per a això llocs tipus que recullen totes les característiques esmentades. També s'han suprimit aquells requisits que figuraven en la classificació dels llocs i que són inherents a la seua adscripció a un cos o escala determinada.  
  
D'altra banda, s'han mantingut aquells requisits de titulacions, d'idiomes, permísos o habilitacions especials quan estiguen plenament justificats per a l'adequat exercici de les tasques pròpies de les funcions del lloc, o quan siguen exigides per la normativa especifica aplicable.  
  
Quant a la forma de provisió dels llocs de treball es procedeix a adequar aquesta a les previsions contingudes en la Llei, si bé el cessament del personal afectat es regirà per les regles del sistema mitjançant el qual va ser nomenat.  
Respecte als llocs no estructurals, creats a conseqüència de l'execució de programes de caràcter temporal o per excés o acumulació de tasques, independentment que hagen sigut classificats conforme a l'anterior Llei 10/2010, de 9 de juliol, d'ordenació i gestió de la funció pública valenciana, o a la vigent LFPV, i a fi d'evitar que la tramitació de la seua possible pròrroga durant el procés electrònic d'adaptació per a aprovar aquesta RPT, entre en conflicte amb les anotacions en els fulls de servei dels seus ocupants, l'adaptació als nous llocs tipus es realitzarà una vegada s'haja resolt aquesta, i en cas de no prorrogar-se es procedirà a la seua amortització.  
D'acord amb la disposició transitòria tercera de l'LFPV, el cos C1-04 Especialistes en Educació Infantil de l'Administració de la Generalitat es declara a extingir, per la qual cosa els llocs adscrits a aquest cos no s'han classificat conforme a aquesta.  
Aquesta resolució recull les relacions de llocs de treball de la Presidència de la Generalitat i de les conselleries en les quals s'organitza l'administració de la Generalitat d'acord amb el Decret 5/2019, de 16 de juny, del president de la Generalitat i amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat. Incorpora els canvis operats en l'estructura organitzativa de les conselleries pels diferents reglaments orgànics i funcionals i per les seues ordres de desplegament. S'inclouen, a més, els llocs de treball d'organismes i entitats gestionats per la conselleria competent en matèria de funció pública.  
  
En el supòsit de llocs de treball que conserven la seua naturalesa laboral, d'acord amb els articles 19, 35, 42 i 45 de l'LFPV, es mantenen els grups professionals previstos en l'article 7 del Conveni col·lectiu per al personal laboral al servei de l'Administració de la Generalitat Valenciana.  
L'article 49 de l'LFPV i l'article 26 del Decret 56/2013, estableixen que les relacions de llocs de treball es publicaran almenys una vegada a l'any en el Diari Oficial de la Generalitat Valenciana.  
Aquestes relacions de llocs de treball han sigut incloses en l'ordre del dia de les reunions de la mesa sectorial de funció pública i de la comissió d'interpretació, vigilància i estudi del II Conveni col·lectiu del personal laboral al servei de l'Administració autonòmica, celebrades el dia 23 de desembre de 2022.  
La Direcció General de Pressupostos de la Conselleria d'Hisenda i Model Econòmic, ha informat favorablement sobre l'existència de dotació pressupostària dels llocs de treball continguts en aquestes relacions, en compliment del que s'estableix en els articles 41.3 i 47.2 de l'LFPV i article 26 del Decret 56/2013, de 3 de maig, del Consell.  
  
D'acord amb el que disposen els articles 8.1.d i 49.1 de la Llei 4/2021, de 16 d'abril, de la funció pública valenciana, i de l'article 26 del Decret 56/2013, de 3 de maig, del Consell, la competència per a aprovar les relacions de llocs de treball correspon a la persona titular de la conselleria competent en matèria de funció pública.  
En virtut de tot l'exposat, vista la proposta efectuada per la Direcció General de Funció Pública, i d'acord amb el que disposen els articles 8.1.d i 49.1 de la Llei 4/2021, de 16 d'abril, de la funció pública valenciana, i de l'article 26 del Decret 56/2013, de 3 de maig, del Consell, que atorguen la competència per a aprovar les relacions de llocs de treball a la persona titular de la conselleria competent en matèria de funció pública, resolc:  
  
Primer  
Aprovar l'adaptació de la classificació dels llocs de treball a la Llei 4/2021, de 16 d'abril, de la funció pública valenciana, i aprovar les relacions de llocs de treball, que figuren en els annexos que acompanyen a aquesta resolució, i que corresponen a les conselleries, organismes, i entitats següents:  
  
1. Presidència de la Generalitat  
2. Vicepresidència i Conselleria d'Igualtat i Polítiques Inclusives  
3. Vicepresidència Segona i Conselleria d'Habitatge i Arquitectura Bioclimàtica  
4. Conselleria d'Hisenda i Model Econòmic  
5. Conselleria de Justícia, Interior i Administració Pública  
6. Conselleria d'Educació, Cultura i Esport  
7. Conselleria de Sanitat Universal i Salut Pública  
8. Conselleria d'Economia Sostenible, Sectors Productius, Comerç i Treball  
9. Conselleria d'Agricultura, Desenvolupament Rural, Emergència Climàtica i Transició Ecològica  
10. Conselleria de Política Territorial, Obres Públiques i Mobilitat  
11. Conselleria d'Innovació, Universitats, Ciència i Societat Digital  
  
12. Conselleria de Participació, Transparència, Cooperació i Qualitat Democràtica  
13. Labora Servei Valencià d'Ocupació i Formació  
14. Agència Tributària Valenciana  
15. Institut Valencià de la Joventut (IVAJ)  
16. Institut Valencià d'Investigacions Agràries (IVIA)  
17. Institut Valencià de Seguretat i Salut en el Treball (INVASSAT)  
  
18. Institut Cartogràfic Valencià  
19. Agència Valenciana de Foment i Garantia Agrària  
20. Agència Valenciana de Seguretat i Resposta a les Emergències  
21. Autoritat de Transport Metropolità de València  
22. Institut Superior d'Ensenyaments Artístics de la Comunitat Valenciana (ISEACV)  
23. Agència Valenciana d'Avaluació i Prospectiva (AVAP)  
24. Institut Valencià de Cultura  
25. Institut Valencià d'Atenció Social i Sanitària (IVASS)  
26. Entitat Pública de Sanejament d'Aigües Residuals de la Comunitat Valenciana  
27. Agència Valenciana de la Innovació  
28. Corporació Valenciana de Mitjans de Comunicació  
29. Agència Valenciana de Seguretat Ferroviària.  
30. Agència Valenciana de Protecció del Territori.  
31. Consell de l'Audiovisual de la Comunitat Valenciana.  
32. Consorci de Museus de la Comunitat Valenciana.  
33. Institut Valencià d'Estadística.  
  
Segon  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar potestativament recurs de reposició davant l'òrgan que ha dictat l'acte, en el termini d'un mes a comptar des de l'endemà de la publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu en el termini de dos mesos davant el jutjat contenciós administratiu competent, d'acord amb el que disposen els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa, sense perjudici de qualsevol altre que s'estime procedent.  
  
  
València, 23 de desembre de 2022.- La consellera de Justícia, Interior i Administració Pública: Gabriela Bravo Sanestanislao.